Predkladacia  správa

	Návrh nariadenia vlády Slovenskej republiky o obsahu a rozsahu odborného vzdelávania  a o obsahu a rozsahu skúšky predkladá Úrad pre štátnu službu na základe úlohy č. 39 v mesiaci apríli 2002. V súvislosti s konštituovaním Úradu pre štátnu službu nebolo možné v požadovanom termíne vykonávací právny predpis k zákonu  č. 312/2001 Z. z.  o štátnej službe a o zmene a doplnení niektorých zákonov spracovať a predložiť na rokovanie vlády. Z uvedeného dôvodu požiadal Úrad pre štátnu službu o jeho odklad. Z poverenia predsedu vlády Slovenskej republiky  Mikuláša Dzurindu vyslovil podpredseda vlády Slovenskej republiky Ľubomír  Fogaš súhlas  so  zmenou  termínu  a určil  nový termín      30. august 2002.  
Návrhom  nariadenia vlády SR o obsahu a rozsahu odborného vzdelávania a o obsahu a rozsahu skúšky v dočasnej štátnej službe sa ustanovujú podrobnosti o odbornom vzdelávaní a skúške. Nariadenie vlády  vypracoval Úrad pre štátnu službu na základe splnomocnenia      § 154 ods.6 zákona NR SR č. 312/2001 Z. z. o štátnej službe a o zmene a doplnení niektorých zákonov v znení neskorších predpisov.
	Predmetom tohto nariadenia je stanovenie podrobností o osobnom a vecnom rozsahu vzdelávania pre štátnych zamestnancov v dočasnej štátnej službe a o obsahu a rozsahu skúšky.

	Návrh nariadenia bol zaslaný na pripomienkové konanie všetkým ministerstvám a ostatným ústredným orgánom štátnej správy  spolu v  počte 35 pripomienkujúcim miestam. Do návrhu nariadenia boli zapracované pripomienky zásadné vecného charakteru, ktoré neodporovali účelu nariadenia, ako aj pripomienky legislatívneho charakteru. Zásadná pripomienka Ministerstva financií Slovenskej republiky vo veci nárokov na štátny rozpočet na rok 2002 z dôvodu zabezpečenia vzdelávania štátnych zamestnancov v dočasnej štátnej službe bola akceptovaná a ťažisko realizácie je, podľa ich odporúčania,  prenesené na rok 2003. Výsledky pripomienkového konania sú uvedené vo vyhodnotení pripomienkového konania.

Návrh nariadenia nemá ekonomický a environmentálny vplyv a vplyv na zamestnanosť. Uplatňovanie nariadenia bude mať vplyv na prostriedky štátneho rozpočtu, počnúc rokom 2003. Kvantifikácia nákladov spojených s uplatňovaním predmetného nariadenia vlády je uvedená v dôvodovej správe. Predpokladáme, že jeho realizácia bude mať pozitívny vplyv na efektivitu práce štátneho zamestnanca, nakoľko počas absolvovania odborného vzdelávania získa nové vedomosti a schopnosti, ktoré bude môcť využívať pri svojej práci v štátnej službe.

Odborné vzdelávanie zamestnancov v dočasnej štátnej službe sa má v zmysle zákona zrealizovať do 31. marca 2004. Pri počte cca 28 659 zamestnancov  s rozsahom vzdelávania päť služobných dní bude uvedený proces časovo veľmi náročný. Z tohto dôvodu považujeme za nevyhnutné, aby sa proces odborného vzdelávania štátnych zamestnancov v dočasnej štátnej službe začal v čo najskoršom možnom čase a preto navrhujeme účinnosť nariadenia dňom vyhlásenia.
				
Vyhlásenie

	 Návrh nariadenia vlády Slovenskej republiky o obsahu a rozsahu odborného vzdelávania a obsahu a rozsahu skúšky v dočasnej štátnej službe sa predkladá na rokovanie vlády Slovenskej republiky bez rozporov.